title: Kentelioù an Noz
text: Kentelioù an Noz zo ur gengevredigezh eus Bro-Naoned hag a labour da gelenn brezhoneg pe da ober gant ar yezh dre abadennoù ha bodadoù liesseurt..
  
  Istor ar gevredigezh
  E 1985 e oa bet savet ar gevredigezh Kentelioù an Noz gant Gweltaz Adeux, Roland Mogn ha Gwenola Rossinyol.
  
  E-pad pell ez eus bet graet skol vrezhoneg d'an dud deuet gant he c'helennerien e Naoned hepken.
  
  E 2001 e oa aet an traoù kalzik war-raok pa oa bet krouet ur post a-vicher (implijad yaouank). Dre-se e oa bet ledanaet an dachenn kelenn d'al Liger-Atlantel a-bezh (eus Erbigneg betek Gored e-kichen Klison) ha divizet e oa bet diorren an obererezhioù tro-dro d'ar brezhoneg (sport, c'hoarioù-dudi, keginañ...).
  
  D'an 29 Kerzu 2003 e oa bet roet ar gratadur Yaouankiz ha Sportoù dezhi.
  
  E 2007 e oa deuet da vezañ ur gengevredigezh, enni Kentelioù an Noz - Gwinieg, Kentelioù an Noz - Chapel-Erzh, Kentelioù an Noz - Gwerzhav.
  
  E 2008 ez eus 17 kelenner oc'h ober skol vrezhoneg da noz pe war an deiz, ha dre se eo ar framm brasañ e Breizh e-keñver niver a gelennerien.
  
  Ouzhpenn stajoù e Naoned hag er Poulgwenn e voe graet he staj kentañ ganti e Bro-Raez, e Kerverner-Raez, d'an 9 C'hwevrer 2009.
  
  E 2010 e oa 250 ezel gant ar gevredigezh. Krouidigezh ur gevredigezh lec'hiel ouzhpenn Kentelioù an noz - Ar Groazig.
  
  E 2011 : savet eo bet Kentelioù an noz - Reudied ha Kentelioù an noz - Kastell-Briant. Digoret ez eus bet kentelioù e Nozieg.
  
  E miz Gouere 2013 eo bet dilennet Kevin Caillaud da brezidant, e penn ur c'huzul-merañ cheñchet penn da benn.
  En diskar-amzer e voe digoret ur strollad e Ankiniz, brasañ kêr reter Bro-Naoned, evit ar wech kentañ.
  Abaoe 2013 eo Naoned ar veurgêr gentañ e-keñver an niver a zeskarded dre gentelioù sizhuniek.
  
  E miz Gouere 2014 e voe aozet pemp troad d'ar maout! gant Kentelioù an Noz. Ar wech kentañ e oa d'ur c'hamp vakañsoù evit ar vugale a oar brezhoneg bezañ aozet e Bro-Naoned, e Gweltaz-Lambrizig. E miz Gouere 2015 e voe aozet ar staj adarre: e kambr ar stered a voe graet anezhañ.
  
  E 2015 eo tregont vloaz Kentelioù an Noz. A vloaz da vloaz eo aet ar gevredigezh war vrasaat, rak tost 300 ezel he deus. Gallout a ra ar re-se heuliañ kentelioù sizhuniek (24 c'hentel war 5 live e 2015) pe kemer perzh en obererezhioù niverus aozet ingal.
  E miz Gwengolo 2015 e voe roet lañs da gentelioù brezhoneg e Santez-Lusenn, er reter da Naoned, a-drugarez d'ar gevredigezh lec'hel Kentelioù an Noz - Santez-Lusenn.
  
  E 2016 e tivizas ar gevredigezh aozañ ur staj ur sizhunvezh evit an dud deuet hag a voe aozet e miz Gouere e Sant-Enion, war vord al Lenn-Veur. Paul-Henri Morin zo dilennet da brezidant.
  
  Lec'hioù ar c'hentelioù (2015/2016)
  E departamant al Liger-Atlantel :
   Bro Naoned : Chapel-Erzh, Naoned (7 karter), Orvez, Reudied, Sant-Ervlan, Santez-Lusenn
   Bro ar Winieg : Lavreer-Botorel
   Bro Ankiniz : Ankiniz
  Ouzhpenn ar c'hentelioù sizhuniek ez eus aozet tri staj: e Sant-Ervlan (Bro Naoned) en diskar-amzer, e Pornizh (Bro-Raez) en nevezamzer, e Sant-Enion (Bro-Raez) en hañv.
  
  Kentelioù (2015/2016)
   Live 1: 5 strollad
   Live 2: 4 strollad
   Live 3: 6 strollad
   Live 3+: 5 strollad
   Live +: 4 strollad
  
  Bodadoù hag obererezhioù (2015/2016)
   Abadennoù tañva (gallaoueg, golf, radio...)
   Bodadoù-komz
   Bodad-lenn
   Bodad-liorzhañ
   Baleadennoù
   Beilhadegoù kontet
   Kamp vakañsoù-hañv evit ar vugale
   Kentelioù kembraeg
   Kentelioù ha stajoù kanañ
   Kentelioù evit prientiñ arnodenn vrezhoneg ar vachelouriezh
   Skol gouren
   ar Skrivadeg, da-geñver Sizhunvezh ar brezhoneg
   Strollad c'hoariva
   Stalioù keginañ
   Tro ha Bistro, evit bodañ an izili en un davarn bep miz
  
  Kenlabourerien
   ASB 44, an Ajañs Sevenadurel Breizhek
   Yezhoù ha Sevenadur, kreizenn degemer ha diorren sevenadur Breizh el Liger-Atlantel
   KDSK, mediaoueg brezhonek, breizhek ha keltiek diazezet e Sant-Ervlan
   Hentoù Breizh, kevredigezh o lakaat sevenadur Breizh war-wel e Bro Ankiniz
   DAO
  
  Prizioù
   2003 : Priz rannvroel dazont ar brezhoneg (aozet gant Kuzul-rannvro Breizh hag Ofis ar Brezhoneg)
   2004 : Priz al labour a-youl-vat (aozet gant Banque populaire Atlantique)
   2005 : Priz rannvroel dazont ar brezhoneg (aozet gant Kuzul-rannvro Breizh hag Ofis ar Brezhoneg)
  
  Liammoù diavaez 
   Lec'hienn ofisiel
   (br) Mathieu Guihard, « Eus Naoned da Shanghai, kentelioù brezhoneg ezporzhiet ! », d'an 13 a viz Kerzu 2008, Agence Bretagne Presse. 
  
  Kevredigezhioù brezhonek
  Liger-Atlantel